AbeRBZ Bathembisa Uzulu wakoBulawayo Umhlangano Wokucasisa Imali Yamatshe
Inhlanganiso yabosomabhizimisi, eyeZNCC, ithi abe RBZ baza ngoba osomabhizimisi kanye lozulu bekhanya belokhu belokuthandabuza ngokusebenza kwamaBond Coins
BULAWAYO — Usibalukhulu webhanga lesizwe ele Reserve Bank of Zimbabwe, uDr John Mangudya ukhangelele ukuzaphatha umhlangano ngenyanga ezayo wochasisela kabanzi uzulu wakoBulawayo ngokusebenza kwemali yamatshe eyama Bond Coins ekhanya ilokhu ikhangelelwa phansi edolobheni elijwayele ukusebenzisa amaRand akwele South Africa. Inhlanganiso yabosomabhizimisi, iZimbabwe National Chamber of Commerce (ZNCC), ithi uMangudya uza ngoba osomabhizimisi kanye lozulu nje ukhanya elokhu elokuthandabuza ngokusebenza kwemali le lenjongo yebhanga lelizwe ukuyiletha. Imali le yamatshe yalethwa ukuzaqeda udubo lwentshintshi olwaluvele lunganeno kulumhlubulo welizwe njengoba kuvele kugcwele imali yakwele Zansi Africa. Embikwane wakhe kuntathelizindaba, umsekeli kamgcinisihlalo weZNCC e Matebeleland, uNkosikazi Sisasenkosi Sibanda, uthi lanxa nje sokulamaviki athile yaqala ukusebenza limali, uzulu kanye labosomabhizimisi balokhu bengathandi ukuyiphiwa inengi ngoba besesaba ukuthi iyingxenye yemizamo yokuphendukisa imali yakuleli besebesala belayo iyinqwabanqwaba kungela oyifunayo. Uthi ibhanga lesizwe alizange lifundise abantu kabanzi ngalimali anduba ilethwe kuthiwe ayisebenze. Inengi labosomabhizimisi elizisebenzayo likhala ngokuthi lingaba lalimali enengi kuyabe sokumele liyeyintshintsha ibe ngamadola eMelika kumbe ama rand lapho selifuna ukuyathenga impahla zokuzothengisa phandle kwelizwe. UNkosikazi Gugulethu Mpofu, othenga ethengisa uthi kabathandi ukuyamukela limali ngoba besaba ukuthi izabahlupha lapho sbeefuna ukuyathenga impahla eZansi Africa njengoba isebenza kuleli kuphela. Wengeze esithi kuqakathekile ukuthi usibalukhulu webhanga leli aze azokhulumisana labantu lanxa nje bebalutshwana abasalithemba lelibhanga lezinqumo zalo. Uthi kuyadingeka ukuthi abantu batshelwe ukuthi ukusebenzisa limali kunceda ngani inotho yelizwe ngoba abakakhohlwa ukuthi kwathi kuqala ukusebenza imali yakwamanye amazwe basala lamaqubaquba ezimali emabhanga ayengasathengi lutho. Isakhamuzi, uNkosazana Emelda Ntini, uthi yena kavamanga ukuyibona limali ngoba lapho athenga khona unikwa imali yamatshe yamarand eyiyo evele ijwayelekile kulumkhono welizwe. Uthi uvame ukuzwa abantshintshwa limali bekhonona ngoba ikhanya isahlupha ukuyibala lanxa ifana ledola leMelika. Ngemva komhlangano lo uDokotela Mangudya azawuphatha ukuchasisela osomabhizimisi ngalimali, ukhangelelwe ukuthi ayengena kumafemu akoBulawayo ukuze azi ukuthi kuyini okwenzakala kulelidolobho.